Súradnice: 48°09′21″S 17°07′30″V﻿ / ﻿48,155747°S 17,12496°V﻿ / 48.155747; 17.12496

**Krížna ulica** (ľudovo **Steinerka**, **Štajnerka**, **Šteinerka** [čo je tvar podľa staršieho názvu - pozri nižšie]) je ulica v Bratislave v mestských častiach Staré Mesto, Nové Mesto a Ružinov, t.j. v okresoch Bratislava I, Bratislava II a Bratislava III. Na severovýchodnej strane ju ohraničuje Trnavské mýto, na juhozápadnej strane Odborárske námestie. Je to štvorpruhová komunikácia, v strede ktorej sa nachádza električková trať.

Dejiny
------

Na mieste ulice existovala v stredoveku cesta do Vajnôr a ostatného Slovenska. Prvé domy sa spomínajú v roku 1593, prvé záhrady v roku 1626. V roku 1880 na ulici bolo už 88 domov. V roku 1789 sa spomína výčap, v rokoch 1800, 1842, 1910 a 1926 dláždenie cesty, 1868 zavedenie plynových a olejových svietidiel, v tom istom roku sa spomína Ludwigov mlyn a renesančný palác. V roku 1876 boli vybudované chodníky, v roku 1894 veterný mlyn. 

V 20. rokoch 20. storočia bola na ulici založená tlačiareň Concordia. V roku 1933 bolo nainštalované elektrické vedenie a osvetlenie, v roku 1937 kaviareň, reštaurácie, lekáreň a hotel, v roku 1939 Slovenská ľudová banka. V rokoch 1772 - 1827 bolo na ulici popravisko so šibenicou, v roku 1781 tu bola postavená kaplnka (pri neskoršom pivovare), v roku 1839 – 1840 budova konskej železnice (stojí dodnes), v roku 1876 na ulici vznikol známy Steinov pivovar. 

Ulica bola skoro úplne zničená bombardovaním počas druhej svetovej vojny v roku 1945. Dnes sa na nej nachádza (okrem historickej budovy konskej železnice) výstavba uskutočnená v období po roku 1945), najmä 1023 bytov postavených v rokoch 1951 až 1968 a budova bratislavskej tržnice z roku 1983. V roku 1974 na ulici bol okrem iného Dom politickej literatúry, Ľudové bytové družstvo, obchod s textilom a odevmi OTEX, Stredisko technickej literatúry, Poľnohospodársky nákupný a zásobovací podnik. Koncom 80. rokov sa na ulici okrem rôznych bežných predajní a budovy tržnice nachádzali tri kníhkupectvá. 

Po Nežnej revolúcii v roku 1989 sa na ulici vyskytovala prostitúcia. V roku 2003 bola z tohto dôvodu nainštalovaná na rohu s Parkom Martina Benku bezpečnostná kamera.

Názov
-----

Prvý doložený názov je nemecký názov **Cruissengasse** (doslova: Krížová ulička) z roku 1593. Pomenovanie bolo odvodené od starého kríža, ktorý sa nachádzal na neskoršej križovatke ulice so železničnou traťou. V nasledujúcich storočiach sa používali rôzne obmeny tohto mena (*Kroysgasse, Kreu(t)zgasse* a pod.), v 18. a 19. storočí často s prívlastkom "*Untere...*" (t.j. Dolná...). Prívlastok bol potrebný preto, lebo Obere (t.j. Horná) *Kreuzgasse* bol naopak názov dnešnej Blumentálskej ulice. Koncom 19. storočia sa objavuje maďarský variant názvu ulice (1868: *Alsó Keresztutca*, 1879: *Köröszt utca*). Od roku 1921 bol oficiálny názov **Krížová ulica**, v rokoch 1924 – 1954 **Krížna ulica**, od roku 1954 do 1. apríla 1991 **Steinerova ulica** podľa česko-slovenského komunistického politika maďarskej národnosti Gábora Steinera, ktorý bol zastrelený v Buchenwalde, potom získala predošlý názov.

Poznámky
--------

1. ↑  nepárne čísla 1 – 13, 17 – 25, 17/C, 47, 59; párne čísla 2 – 14, 18 – 40
2. ↑  párne čísla 42 – 64
3. ↑  nepárne čísla 27 – 33

Referencie
----------

1. 1 2 3   *Zoznam PSČ Slovenskej republiky* [online]. pscpsc.sk, [cit. 2017-03-14]. Dostupné online.
2. ↑  ORAVEC, Peter. *Slovník slangu a hovorovej slovenčiny*. Praha : Maxdorf, 2014. 327 s. ISBN 978-80-7345-326-8. S. 258.
3. ↑
4. ↑   *Abecedný zoznam ulíc Bratislavy a pomenovaných priestranstiev* [online]. Hlavné mesto SR Bratislava, rev. 2017-01-10, [cit. 2017-03-14]. Dostupné online.
5. ↑   Kameru zaostria na prostitútky. *SME*, 21.3.2003. Dostupné online.
6. ↑  HORVÁTH, Vladimír. *Bratislavský topografický lexikon*. Bratislava : Tatran, 1990. ISBN 80-222-0229-0.
7. ↑   *Názvoslovné informácie č. 6* [online]. Slovenský úrad geodézie a kartografie, 1991, [cit. 2017-03-14]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Krížna ulica (Bratislava)**

Externé odkazy
--------------

* Krížna ulica na mape Bratislavy